
Új kapcsolat a komplementrendszer és az endotélsejtek között: a MASP-1 hatása az endotélsejtekre

A komplementrendszer a természetes immunitás fontos része. Ismert, hogy a komplement aktiválódása során lehasadó anafilatoxinok (C3a és C5a) aktiválják az endotélsejteket, amelyek pedig komplementregulátorokat fejeznek ki. A MASP-1 a komplementrendszer lektin útjának egyik proteáza, amely trombin-szerű szubsztrátspecificitással rendelkezik. Ismert, hogy a trombin aktiválja az endotélsejteket, ezért kíváncsiak voltunk, hogy a MASP-1 milyen módon aktiválja az endotélsejteket.
Rekombináns és szérumból tisztított MASP-1-et használtunk a humán köldökzsinór véna eredetű endotélsejtek aktivációjához. Az intracelluláris Ca2+-mobilizáció, és az adhéziós molekulák mérése fluoreszcens mikroszkóppal történt.
A tisztított, MBL-MASP-1 komplex a rekombináns MASP-1-hez hasonló módon kiváltotta a Ca2+-mobilizációt endotélsejtekben, míg a zimogén MASP-1 mutáns és a proteolítikusan inaktív muntáns nem aktiválta az endotélsejtek Ca-válaszát. Bár a MASP-1 nem indukálta az ICAM-1 és VCAM-1 expresszióját, de növelte az E-szelektin kifejeződést, és átrendezte az endotél-endotél sejtkapcsolatokat, intercelluláris réseket kialakítva.
A VCAM-1 jelenléte szükséges a T sejtek és a monociták transzmigrációjához, azonban a neutrofileknek elegendő az ICAM-1/2 mellett kifejeződő E-szelektin is. A fokozott E-szelektin expresszió és az intercelluláris rések létrejötte, korábbi citokin méréseinkkel összhangban, arra utalnak, hogy a MASP-1 által stimulált endotélsejtek szelektíven a neutrofilek aktivációjának kedveznek.



